钦定古今图书集成/理学汇编/经籍典/第138卷 > 《汉韩婴诗外传二》 > 《楚茨三》
## 钦定古今图书集成/理学汇编/经籍典/第138卷 > 《汉韩婴诗外传二》 > 《楚茨三》

晏子聘鲁，上堂则趋，授玉则跪。子贡怪之，问孔子曰：
“晏子知礼乎？今者晏子来聘鲁，上堂则趋，授玉则跪，
何也？”孔子曰：“其有方矣。待其见我，我将问焉。”俄而晏
子至，孔子问之，晏子对曰：“夫上堂之礼，君行一，臣行
二。今君行疾，臣敢不趋乎？今君之授币也卑，臣敢不
跪乎？”孔子曰：“善。礼中又有礼，赐寡使也，何足以识礼”
也？《诗》曰：“礼仪卒度，笑语卒获。”晏子之谓也。